കൈത്തറി നെയ്ത്തു തൊഴിലാളികള്ക്കു ദുരിതം ഒറ്റപ്പാലം: കൈത്തറി വസ്ത്രങ്ങള്ക്ക് ഉൗടും പാവും നെയ്യുന്ന തൊഴിലാളികള്ക്ക് ദുരിതപര്വം. കെട്ട കാലത്തിന്റെ വറുതിയിലും ഓണവിപണിയുടെ പ്രതീക്ഷയില് മനസര്പ്പിച്ച് കഴിയുകയാണിവര്. ഒറ്റപ്പാലം, കരിന്പുഴ, കുത്താന്പുള്ളി മേഖലകളില് പരന്പരാഗത തൊഴില് മേഖലയാണ് നെയ്ത്ത്. തറികളുടെ സ്പന്ദനത്തിന് താളം നിലച്ചിട്ട് മാസങ്ങള് കഴിഞ്ഞുവെങ്കിലും ഓണവിപണി ലക്ഷ്യമിട്ട് തറികള് ചലിക്കാന് തുടങ്ങിയിട്ടുണ്ട്. ഇന്ത്യയിലുടനീളവും വിദേശ രാജ്യങ്ങളിലും പ്രിയമേറിയ കൈത്തറി വസ്ത്രങ്ങളുടെ നാടാണ് മേല്പ്പറഞ്ഞവ. ഭാരതപ്പുഴയുടെ തീരത്ത് സ്ഥിതി ചെയ്യുന്ന കുത്താന്പുള്ളിയും പരന്പരാഗതമായ സമൂഹ ജീവിതവും തറികളും നെയ്ത്തുശാലകളും ഒക്കെയായി പഴമ വിടാത്ത നെയ്ത്തു ഗ്രാമമാണ്. ഗായത്രിപ്പുഴയുടെയും നിളയുടെയും സംഗമ ഭൂമിയാണ് ഈ ഗ്രാമം. ഇവിടത്തെയും തറികളുടെ നാദം ഓരോ ജീവിതത്തിന്റെയും സ്പന്ദനം കൂടിയാണ്. കരിന്പുഴയടക്കമുള്ള ഗ്രാമങ്ങുടെ തറികളില് നേര്ത്ത തുണിയില് വിരിയുന്ന ഭംഗിയായ കസവുകളും ചിത്ര ചാതുരിയും മലയാളികളുടെ സൗന്ദര്യ ബോധത്തെ ഒന്നുകൂടി ഉണര്ത്തുകയായിരുന്നു. കസവ് സാരികള്, ഡബിള് മുണ്ടുകള്, വേഷ്ടി, സെറ്റ് മുണ്ട്, മംഗല്യ വസ്ത്രങ്ങള്, പാവ് മുണ്ടുകള് തുടങ്ങി എല്ലാം ഈ തറികളില് ശോഭ വിരിയിക്കുന്നു. കുത്താന്പുള്ളിയിലെ നെയ്ത്തുകാര് പൊതുവേ കുടിയേറിയെത്തിയ ദേവാംഗ സമുദായത്തില്പ്പെട്ടവരാണ്. 500 വര്ഷം മുന്പ് കൊച്ചി രാജാവ് രാജകുടുംബങ്ങള്ക്കു സ്വന്തമായി മനോഹര വസ്ത്രങ്ങള് നെയ്തുണ്ടാക്കാന് കര്ണാടകയില് നിന്ന് കൊണ്ടു വന്ന കുടുംബങ്ങളാണ് പിന്നീട് നാടിന്റെ വിവിധ ഭാഗങ്ങളില് വേരുറപ്പിച്ചത്. 1,200 ദേവാംഗ കുടുംബങ്ങള് വരെ ഒരുക്കാലത്ത് ഇവിടങ്ങളിലുണ്ടായിരുന്നു. എന്നാല് അഞ്ഞൂറോളം കുടുംബങ്ങളെ നെയ്ത്തുവേല ചെയ്തിരുന്നുള്ളു. നിലവിലെ സാമൂഹിക അന്തരീക്ഷം മൂലം ദേവാംഗ സമുദായം അന്യം നിന്നുവരികയാണ്. ഇപ്പോള് വിപണികളിലെ നൂതന സാധ്യതകള് മനസിലാക്കി പരന്പരാഗതമായ നെയ്ത്തു രീതികള്ക്കൊപ്പം എംബ്രോയ്ഡറികള്, ചിത്രങ്ങള്, മ്യൂറല് ആര്ട്ട് പോലുള്ള ഡിസൈനുകള് തുടങ്ങിയവയും വസ്ത്രങ്ങളില് ചെയ്തു നല്കുന്നുണ്ട്. ഡിസൈന് സാരികളിലാണു കുത്താന്പുള്ളിക്കു പണ്ടേ പെരുമയുള്ളത്. രാവിലെ മുതല് രാത്രി വരെ നെയ്തു നടക്കും. ഓണത്തിനും വിഷുവിനും ഉത്സവ വേളകളിലും നെയ്ത്തു വീടുകളില് വിളക്കുകള് അണയാറില്ല. കൈത്തറിക്ക് പ്രിയമേറിയതോടെ വിലയും വര്ധിച്ചിട്ടുണ്ട്. 1500 രൂപ മുതല് 3000 രൂപവരെയാണ് ഈ സാരികളുടെ വില. ആഗോള പ്രശസ്തിയൊക്കെ ഉണ്ടെങ്കിലും തുഛമായ ലാഭമാണ് നെയ്ത്തുകാര്ക്ക് ലഭിക്കുന്നത്.